SKR โกยกำไร 9 เดือนเฉียด 900 ลบ. รับรายได้เพิ่ม แย้มไตรมาส 4 โตต่อเนื่อง
SKR โชว์ผลงาน 9 เดือน กำไรสุทธิ 872.09 ล้านบาท เติบโต 48.80% หลังยอดคนไข้โรคยากที่มีความซับซ้อนเพิ่มขึ้น พร้อมมองภาพรวมไตรมาส 4 โตต่อ มุ่งเน้นพัฒนาศักยภาพทางการแพทย์ รองรับเคสผ่าตัดโรคยากที่ซับซ้อนขยายตัว พร้อมเพิ่มจำนวนผู้ประกันตน มั่นใจรายได้รวมทั้งปี 65 โตตามแผน
SKR โชว์ผลงาน 9 เดือน กำไรสุทธิ 872.09 ล้านบาท เติบโต 48.80% หลังยอดคนไข้โรคยากที่มีความซับซ้อนเพิ่มขึ้น พร้อมมองภาพรวมไตรมาส 4 โตต่อ มุ่งเน้นพัฒนาศักยภาพทางการแพทย์ รองรับเคสผ่าตัดโรคยากที่ซับซ้อนขยายตัว พร้อมเพิ่มจำนวนผู้ประกันตน มั่นใจรายได้รวมทั้งปี 65 โตตามแผน
10 พ.ย. 2565

นายสุริยันต์ โคจรโรจน์ กรรมการและรองกรรมการผู้จัดการใหญ่ บริษัท ศิครินทร์ จำกัด (มหาชน) หรือ SKR เปิดเผยผลประกอบการงวด 9 เดือนแรกปี 65 ว่า บริษัทมีรายได้รวมอยู่ที่ 4,514.88 ล้านบาท เพิ่มขึ้นจากช่วงเดียวกันปีก่อนที่มีรายได้รวม 3,855.98 ล้านบาท จำนวน 658.90 ล้านบาท หรือ 17.09% และมีกำไรสุทธิ 872.09 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 586.09 ล้านบาท หรือเพิ่มขึ้น 48.80%
ขณะที่ผลประกอบการไตรมาส 3/65 บริษัทมีรายได้รวม 1,413.91 ล้านบาท ลดลง 245.99 ล้านบาท หรือลดลง 14.82% จากช่วงเดียวกันปีก่อน ที่มีรายได้รวมอยู่ที่ 1,659.90 ล้านบาท และมีกำไรสุทธิ 307.77 ล้านบาท หรือลดลง 9.25% จากช่วงเดียวกันปีก่อนที่ทำไว้ 339.15 ล้านบาท แม้ว่าไตรมาส 3/65 ไม่มีรายได้จาก Covid -19 เมื่อเทียบไตรมาส 3/64 ที่มีกำไรจาก Covid-19 แต่เนื่องจากบริษัทประสบความสำเร็จในด้านการรักษาโรคยากแบบซับซ้อนโดยการผ่าตัด ส่งผลให้จำนวนคนไข้ผ่าตัดขยายตัวตามไปด้วย นอกจากนี้ยังมีรายได้จากบริการโรงพยาบาลเคลื่อนที่ (Mobile Hospital) และงานโครงการภาครัฐเข้ามาสนับสนุน
นายสุริยันต์ กล่าวต่อว่า แนวโน้มภาพรวมธุรกิจไตรมาส 4/65 คาดว่าจะเติบโตอย่างต่อเนื่อง แม้จะไร้รายได้จากการรักษาโควิด โดยบริษัทมั่นใจว่า รายได้รวมปี 65 เป็นไปตามเป้าหมายที่ตั้งไว้ จากแผนการดำเนินงานช่วงที่เหลือของปี 65 บริษัทมุ่งเน้นการเติบโต 2 แบบ ได้แก่ 1) การเติบโตแบบ Organic ด้วยการเพิ่มศักยภาพทางการแพทย์ เพื่อรองรับการรักษาพยาบาลของกลุ่มคนไข้รักษาโรคเฉพาะทางด้วยการผ่าตัด ผ่านการนำเสนอ “เรื่องผ่าตัดไว้ใจศิครินทร์” รวมถึงแผนขยายจำนวนผู้ประกันตนเพิ่มขึ้น ปัจจุบันสัดส่วนลูกค้าทั่วไปอยู่ที่ 60% และลูกค้าสวัสดิการภาครัฐอยู่ที่ 40% มาจากจำนวนผู้ประกันตนที่เลือกเครือโรงพยาบาลศิครินทร์รวมประมาณ 350,000 ราย ซึ่งสูงเป็นอันดับ 4 ของโรงพยาบาลเอกชนในประเทศไทย
และ 2) การเติบโตแบบ Inorganic จากการเข้าไปรับงานโครงการภาครัฐ รวมไปถึงโรงพยาบาลเคลื่อนที่ (Mobile Hospital)” ภายใต้แนวคิด “ศิครินทร์ เคียงข้างคุณ” เพื่อให้บริการด้านส่งเสริมสุขภาพ ประกอบด้วย Smart Check Up , Smart Dental และบริการทางการแพทย์ด้านต่าง ๆ ครบวงจร โดยเน้นการส่งเสริมสุขภาพตามนโยบาย Healthy Thailand ของสำนักงานประกันสังคม กระทรวงแรงงาน ดังนั้น บริษัทเชื่อมั่นว่าแผนงานข้างต้นจะช่วยสร้างธุรกิจโรงพยาบาลในเครือศิครินทร์สามารถเติบโตอย่างยั่งยืนในอนาคต
“ปีนี้ถือเป็นปีที่ท้าทายสำหรับกลุ่มศิครินทร์ เนื่องจากเป็นครั้งแรกที่เราได้รับการเสนอชื่อเข้าชิงรางวัลกลุ่ม Business Excellence จำนวน 2 รางวัล คือ Best Performance Awards และ Best CEO Awards (นายแพทย์อติรัชต์ จรูญศรี กรรมการผู้จัดการใหญ่) ในงาน SET Awards 2022 ซึ่งทำให้เราก้าวสู่การเป็นหนึ่งในบริษัทชั้นนำของประเทศ ส่วนผลการดำเนินงาน ปี 65 เรามั่นใจว่า ศิครินทร์สามารถเติบโตได้อย่างต่อเนื่องแม้รายได้จากการรักษาโควิดจะหายไป เนื่องจากเราได้พัฒนาศักยภาพทางการแพทย์เพื่อรองรับการรักษาโรคยากที่ซับซ้อน ภายใต้แนวคิด เรื่องผ่าตัดไว้ใจศิครินทร์” นายสุริยันต์ กล่าว